ኢትዮጵያ አገራችን እጅግ በጣም የተከበረ ሕዝብ ያላት ታሪካዊት አገር ናት፡፡ ይህ ኩሩና ጀግና ሕዝብ ብሔር፣ ሃይማኖት፣ ቋንቋ፣ ባህል፣ ልማድ፣ የፖለቲካ አመለካከትና የመሳሰሉት ልዩነቶች ሳይገድቡት ተጋብቶና ተዋልዶ በመኖርም ተምሳሌታዊ ነው፡፡ ከ80 በላይ ብሔሮችና ብሔረሰቦች ልዩነቶቻቸውን አክብረው በአንድነትና በፍቅር ከመኖራቸውም በላይ፣ ዓለምን ያስደመመ ፀረ ኮሎኒያሊስት ጦርነት ማሸነፍ የቻሉት ሥነ ልቦናቸው በጣም ተቀራራቢ ወይም አንድ በመሆኑ ነው፡፡ ይህ እጅግ አኩሪ የሆነ የጋራ መገለጫ እሴት 55 አገሮች ለተሰባሰቡበት የአፍሪካ ኅብረት መቀመጫ ለመሆን ከመቻሉም በላይ፣ የአፍሪካ ኅብረት በዕቅዱ ለያዘው የአፍሪካውያን ውህደት ትልቅ ግብዓትም ነው፡፡ ይህ ታሪካዊ ሕዝብ ሊከበር ይገባል፡፡ ለዘመናት ያከናወናቸው አንፀባራቂ ሥራዎቹም መከበር አለባቸው፡፡ ይህ ታላቅ ሕዝብ አሁንም በዓለም ስሙን የሚያስጠሩት ግዙፍ ተግባራትን የማከናወን ዕምቅ አቅም አለው፡፡ ከአፍሪካውያን ወገኖቹ ጋር ለጋራ ጥቅም በሙሉ አቅሙ መሳተፍ ከቻለ ደግሞ ሌሎች አንፀባራቂ ድሎች ማስመዝገብ ይችላል፡፡ በታላቅ ሥነ ምግባርና ትህትና እንግዳ የመቀበል አኩሪ ዝና ያለው ይህ ታሪካዊ ሕዝብ በእናት አገሩ ፍቅር የተቃጠለ ነው፡፡ መቼም ቢሆን መስዕዋትነት ከመክፈል ወደ ኋላ አይልም፡፡ አሁንም አገሩን ከማንኛውም ዓይነት ጥቃትና ጥፋት ለመከላከል ዝግጁ ነው፡፡ ደሙ ውስጥ የሚዘዋወረው የአገር ፍቅር ብቻ ሳይሆን፣ የእርስ በርሱ መዋደድና መከባበር ጭምር ነው፡፡ ዕድሉን ካገኘ ደግሞ ይህ ፍቅር ለአፍሪካውያን ወንድሞቹም ይተርፋል፡፡